17/07/2013 | Administración LocalMunicipal
Porto do Son
Aprobación definitiva do Regulamento de organización e funcionamento do Museo do Mar, Etnográfico e Arqueolóxico de Porto do Son

Aprobación definitiva de ordenanza municipal Ao abeiro do disposto no parágrafo no artigo 70.2 da Lei 7/1985, do 2 de abril, reguladora das bases do réxime local, procédese á publicación do texto íntegro do Regulamento de organización e funcionamento do Museo do Mar, Etnográfico e Arqueolóxico de Porto do Son, unha vez que se elevou a definitivo o acordo de aprobación inicial, e que é do seguinte teor literal: “REGULAMENTO DE ORGANIZACIÓN E FUNCIONAMENTO DO MUSEO DO MAR, ETNOGRÁFICO E ARQUEOLÓXICO DE PORTO DO SON CAPÍTULO I.–DISPOSICIÓNS XERAIS Artigo 1.–Obxecto. Constitúe o obxecto desta disposición regular a organización e o funcionamento do Museo do Mar, Etnográfico e Arqueolóxico de Porto do Son (Museo “Marea”), coa fin de conservar, difundir e investigar o patrimonio etnográfico e arqueolóxico do Concello de Porto do Son. Artigo 2.–Definición e funcións.1. O Museo Marea de Porto do Son é unha institución museística sen personalidade xurídica propia integrada na organización municipal, á que lle corresponde a protección, conservación, documentación, investigación e difusión dos bens materiais e inmateriais integrantes do patrimonio cultural da Comarca do Barbanza, en xeral, e do Concello de Porto do Son, en particular.2. Atendendo á natureza da súa colección organizarase nunha sección arqueolóxica e nunha sección etnográfica (do mar e da terra). O ámbito da súa colección definirase pola súa singularidade e importancia en relación con outras institucións culturais afíns existentes no seu ámbito territorial. A singularidade no ámbito arqueolóxico vén determinada pola importancia do xacemento do Castro de Baroña, así como polos petroglifos, estacións rupestres, mámoas e diferentes restos arqueolóxicos procedentes de achados casuais e/ ou prospeccións arqueolóxicas que expliquen o nacemento, desenvolvemento e evolución do espazo físico e cultural que conforma o ámbito do territorial do museo. A singularidade da colección etnográfica caracterízase pola súa natureza material e inmaterial e estará determinada pola capacidade dos bens culturais para explicar os acontecementos que sustentan a evolución histórica do concello, tal e como se establecerá no Plan Museolóxico.3. Tendo en conta as seccións que conforman a colección do Museo Marea, e de acordo cunha definición conceptual da institución, a institución constitúese como museo descentralizado constando, sen prexuízo de posteriores ampliacións, dos seguintes inmobles: – A sé central, situada no edificio de titularidade municipal localizado no número 27 da rúa do Espírito Santo e que se destinará á exposición da sección etnográfica. – O edificio de titularidade municipal situado na rúa Fernando Fariña, s/n, onde se localiza o Centro de Interpretación do Castro de Baroña, destinado á exposición da sección arqueoloxica. – Un inmoble de titularidade municipal destinado a servir de área de reserva das dúas seccións da colección, e que reunirá as especificacións correspondentes en canto a conservación preventiva e consulta de investigadores. En calquera caso, o Museo poderá dispor de outros edificios de titularidade municipal para fins expositivos ou de réxime interno. Artigo 3.–Funcións do Museo Marea. O Museo Marea desenvolverá as seguintes funcións: a) Recoller, adquirir, estudar, documentar, investigar e expor de forma científica, didáctica e estética o patrimonio etnográfico e arqueolóxico municipal e comarcal. b) Conservar os bens culturais que se atopen baixo a súa custodia mediante a adopción de medidas preventivas e de restauración. c) Catalogar e documentar os bens que conforman a súa colección. d) A investigación aplicada sobre o seu ámbito temático e territorial desenvolvidos e especificados no seu Plan Museolóxico e sobre os aspectos museolóxicos relacionados co cumprimento das restantes funcións da institución. e) Facilitar a interpretación do patrimonio cultural que conforma o ámbito temático do museo á sociedade. f) Desenvolver actividades didácticas e formativas. g) Difundir os coñecementos xerados a partir do estudo e investigación dos bens culturais que conforman a súa colección. h) A exposición permanente, ordenada, documentada e significativa da súa colección. CAPÍTULO II.–ORGANIZACIÓN E FUNCIONAMENTO DO MUSEO Artigo 4.–Financiamento e recursos económicos. O Museo, en canto órgano non diferenciado de xestión, carece de orzamento propio. Para o financiamento das súas actividades, o Concello de Porto do Son consignará nos seus Orzamentos unha partida adecuada para o desenvolvemento das súas actividades, de acordo coa programación anual proposta. Artigo 5.–Dirección e recursos humanos.1. A dirección do museo corresponderalle a un empregado público municipal que reúna os requisitos de cualificación profesional legalmente establecidos e que será nomeado pola Alcaldía de conformidade co procedemento establecido pola lexislación de emprego público.2. Compétenlle á dirección do museo as seguintes funcións: a) A dirección facultativa do museo. b) A custodia dos fondos e bens depositados no museo, correspondéndolle a adopción das medidas urxentes nas circunstancias excepcionais (incendio, expolios.) nas que se poña en risco a integridade das coleccións. c) A organización, dirección e coordinación dos traballos administrativos e técnicos inherentes á actividade do museo. d) A elaboración e execución da programación e das actividades de conservación, investigación, expositivas e de divulgación do museo. e) O establecemento das directrices para o mantemento e xestión das salas de exposición do museo e máis as de réxime interno. f) Propor os plans anuais a desenvolver para a conservación, exposición, investigación, restauración e difusión dos fondos e actividades do museo.3. O museo contará coa dotación de persoal, instalacións e medios axeitados para o desenvolvemento das súas funcións e o cumprimento dos seus fins. Artigo 6.–A colección do Museo Marea.1. A colección do Museo Marea estará integrada polos seguintes bens: a) Os de titularidade do Concello de Porto do Son. b) Os adquiridos por compravenda ou permuta. c) Os adquiridos por herdanza ou doazón. d) Os depósitos de bens autorizados pola Dirección Xeral do Patrimonio Cultural procedentes de excavacións ou prospeccións arqueolóxicas realizadas no termo municipal ou, no seu caso, na provincia, e os procedentes de incautacións efectuadas polas Forzas e Corpos de Seguridade do Estado. e) Os cedidos en depósito ou comodato por entidades públicas ou privadas ou persoas físicas.2. A adquisición de pezas para o Museo rexerase polo establecido na normativa de patrimonio cultural de Galicia, na reguladora do patrimonio das administracións públicas e das entidades locais e no Dereito Civil, no que resulte de aplicación.3. O Concello de Porto do Son non poderá darlle ás pezas que constitúen os fondos do museo un destino ou uso diferente ao previsto neste regulamento.4. Para a correcta xestión dos seus fondos o Museo disporá dun Libro de Rexistro dilixenciado no que se levará o rexistro das pezas que conforman a colección do museo, detallando as entradas e baixas das mesmas. Ademais, elaborarase un inventario das pezas da colección no que se detallará o seu procedemento de ingreso, desde o proceso técnico de ingreso ata a conservación preventiva, ás saídas temporais, prestamos, etc, incluíndo a documentación gráfica pertinente. Artigo 7.–Ingreso e baixa de bens culturais como parte integrante da colección do museo.1. A adquisición de pezas para os fondos do Museo realizarase a proposta ou co informe favorable do director do Museo quen, no seu caso, estará autorizado para aceptar provisionalmente doazóns, comodatos, depósitos ou ingresos temporais e de acordo cos diferentes xeitos de ingreso de pezas nunha institución museística. O depósito provisional conlevará a súa formalización, especificando os datos identificativos do doante e do receptor, o estado de conservación do ben, con achega de fotografías que documenten tal estado. O ingreso de bens no museo deberá estar xustificado e as pezas estar relacionadas coa temática daquel e cos criterios establecidos no Plan museolóxico. A baixa de pezas deberá contar co informe favorable da dirección do museo.2. As pezas que constitúen os fondos do museo non poderán ser retirados agás con carácter temporal e para exposicións ou mostras que se desenvolvan fóra das instalacións do museo, asegurando a peza coas máximas garantías posibles, así como o seu retorno unha vez rematada a exposición ou mostra. As cesións e préstamos temporais de pezas do Museo deberán contar co informe favorable do director do Museo.3. O Concello de Porto do Son asumirá os gastos precisos para o uso e conservación dos fondos museísticos. Así mesmo, contratará un seguro de danos que cubra as continxencias que poidan derivar dos riscos para a súa integridade. Artigo 8.–Acceso aos investigadores.1. O museo facilitará o acceso dos investigadores aos seus fondos con fins de estudo, documentación e investigación.2. O acceso aos fondos museísticos requirirá de previa solicitude razoada describindo a proposta e as condicións da investigación. Esta solicitude será avaliada pola dirección do museo, que proporá a súa autorización ou denegación así como as súas condicións e requisitos. En calquera caso, o acceso aos fondos do museo realizarase sempre durante o seu horario de apertura ao público. Artigo 9.–Colaboración con outras entidades. Para o mellor desenvolvemento das funcións que lle son propias, o Museo poderá colaborar con entidades públicas ou privadas ou persoas físicas que realicen actividades directamente relacionadas ou complementarias nos ámbitos de intervención do museo. DISPOSICIÓN FINAL A presente ordenanza entrará en vigor unha vez aprobada definitivamente e publicado o seu texto íntegro no Boletín Oficial da Provincia, unha vez transcorrido o prazo establecido no art.65.2 da Lei 7/1985, do 2 de abril, reguladora das bases do réxime local.” Contra o presente acordo poderá interpoñerse polos interesados recurso contencioso- administrativo, perante a Sala do Contencioso- administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación deste anuncio, de conformidade co artigo 46 da Lei 29/1998, do 13 de xullo, reguladora da xurisdicción contencioso-administrativa. Porto do Son, 8 de xullo de 2013. O alcalde-presidente Asdo.: José Luis Oujo Pouso